Dăncilă despre măsurile de austeritate: ”Nu putem mulţumi pe toată lumea”

„Bine, nu putem mulţumi pe toată lumea, este normal ca atunci când iei o decizie, unii să se bucure, alţii să fie mai puţin bucuroşi”, a declarat Viorica Dăncilă marți la Antena 3 când a fost întrebată de tăierile anunțate luni la finalul ședinței conducerii PSD.

”Dar este important să avem acest dialog, să ascultăm şi părerea celorlalţi, să le explicăm de ce am luat această măsură, pentru ca toată lumea să înţeleagă care este sensul în care vrem să mergem”, a mai spus prim-ministrul Dăncilă, potrivit Agerpres. Ea a susținut că ”nu vrem să luăm decizii bruşte. Aceste decizii trebuie să le luăm în urma discuţiilor cu partenerii sociali, cu cei implicaţi în aceste măsuri economice şi cred că acest lucru va lămuri foarte multe aspecte”.

Reamintim că ministrul Finanțelor, Eugen Teodorovici, și premierul Dăncilă au anunțat luni mai multe măsuri de austeritate menite să mențină deficitul bugetar sub control: limitarea călătoriilor gratuite pe CFR pentru studenți și taxarea pensiilor mai mari de 10.000 de lei.

Cu o săptămână înainte, tot Dăncilă și Teodorovici anunțaseră că guvernul caută soluții pentru acoperirea deficitului bugetar. Pentru scăderea cheltuielilor statului, cei doi au spus că primele două ținte sunt angajații detașați din firme în ministere pe salarii mari, precum și pensionarii care lucrează la stat.

Foto: InquamPhotos / Octav Ganea